  Анжелика Тихонова Анжелика Тихонова корреспондент 19-тӥ куартолэзе Ижкарын Йӧскалык лыдӟетъюртын «П. И. Чайковскийлэн вордскем шаераз арлэн книгаез» («Книга года на родине П. И. Чайковского») III улосвылкуспо фестиваль-вожвылъяськонлы йылпумъянъёс лэсьтӥзы. «Удмуртия» книгапоттоннилэн «Зов языческих предков» книгаез (12+) (кылдытӥсез Георгий Грязев) «Удмуртиысь устоез книга» номинациын вормиз. Ужрадэ ивортодэтъя «Удмуртия» агентстволэн корреспондентэз вуылӥз. « "Зов языческих предков" книга кылдытон бордын ми ужамы куинь арлэсь трос. Научно-исследовательской материалъёсысь самой тани та темая чыры-пырыоссэ, зарни шапыкъёссэ огазе люкам. <…> Со туж трос адямилэн, туж трос калыклэн ужез. Кытын ке но мар ке но уг ке тупа, со устоез книга уг луы ни. Татын тупаз. Ми туж шумпотӥськом. Азьланяз тани Москваын ӵошатскон, Рязаньын. Адӟом, кызьы отын учкозы книга шоры. Но, малпасько, татын адӟизы бере, отын но синйылтытэк уз кельтэ. Умой книга – со котькытын умой книга » Юрий Кузнецов, «Удмуртия» книгапоттоннилэн кивалтӥсез Юрий Кузнецов Ува ёросысь Узей-Тукля гуртысь Кибашлыослэн юртэнызы кивалтӥсьлы Геннадий Сидоровлы тау карон кылъёссэ вераз. Солэн вӧсяськон радъямезлы но книга кылдытӥсьёсты отчы ӧтемезлы луыса, «Зов языческих предков» туспуктэмъёсын узырмиз. Башкортостанысь «Китап» книгапоттонни фестивальын «Устоез дышетон, тодос, научно-популярной издание» но «Устоез литературно-художественной издание» номинациосын III степенё дипломъёс басьтӥз. Со сяна, куинь книгаоссэс нимысьтыз дипломъёсын пусйизы. Книгапоттонниен кивалтӥсьлэсь ужзэ быдэсъясь Азамат Кудакаев коллективзылэсь тыршемзэ вылӥ дунъяз но фестивальын дунъямзылы шумпотэмзэ вераз. « Ми башкир кылын сяна, ӟуч кылын книгаос но поттӥськом. Со сяна пӧртэм кылъёсын но, кылсярысь, башкир-ӟуч-англи яке француз, немец кылъёсын, китай кылэн опытмы но вал ини. Озьы ми лыдӟисьёсмылэсь аудиторизэс паськытатӥськом. Огкылын, вань фолиантъёсмы, кудъёссэ ми трос калыклы шуыса лэсьтӥськом, соос кылэз дышетыны мылкыд карисьёслы но тунсыко луо » Азамат Кудакаев, Башкортостанысь «Китап» книгапоттонниен кивалтӥсьлэсь ужзэ быдэсъясь Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез, «Удмурт Кенеш» огазеяськонлэн тӧроез Татьяна Ишматова таӵе вожвылъяськонъёс книгапоттонниос понна туж кулэ шуыса вераз. Тужгес но сыӵеосыз, кудъёсаз йӧскалык кылъёсын книгаосты дунъяло. « Котькуд авторлэн потэ аслэсьтыз книгазэ возьматэм сяна, сое лыдӟись доры вуттэм сяна, валамез, кыӵе со инты басьтэ книга поттон удысын. Нош нимысьтыз, со анай кылын гожтэм книга ке, кыӵе дунъет мукет калыкъёсын ӵошатыса. Мон малпасько, таӵе ӵошатсконъёс луонлык сёто авторъёслы асьсэлэсь дунлыксэс шӧдыны, шӧдыны шонер сюрестӥ мыно шуыса, соосты дунъяло шуыса, азьланезлы мылкыд басьтыны эшшо выль книга гожтыны. Соин ик со зэм но сыӵе ӵошатскон, со луонлык астэ но дунъяны, жюрилэсь экспертной дунъетсэ но кылыны. <…> Мон туж шумпотӥсько асьме элькунмы сое ортчытэ шуыса. Адӟиськоды кӧня пырисько та ӵошатсконэ, туж трос йӧскалык элькунъёс пырисько. Со вера дунлыкез сярысь та ӵошатсконлэн » Татьяна Ишматова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез, «Удмурт Кенеш» огазеяськонлэн тӧроез 2022-тӥ арын «П. И. Чайковскийлэн вордскем шаераз арлэн книгаез» III фестиваль-вожвылъяськонэ 19 улосвылъёсысь 68 куриськисьёслэсь 173 книгаос вуизы. Нырысетӥ конкурсэн ӵошатыса, со кык поллы тросгес. Книгаосты тямыс номинациосъя эскеризы. Со сяна, пӧлысьтызы Удмуртиысь устозэ книгаез но Арлэсь книгазэ шараязы. Пӧртэм номинациосын вормисьёс луизы: – «Лучшее художественно-графическое оформление издания» – Сергей Симаков, «Две реки. Сергей Лугинин. Резьба по кости» книгаез понна (Екатеринбург); – «Лучшее учебное, научное, научно-популярное издание» – Тюменьысь «Возрождение Тобольска» ӟечлэсьтон фонд, Владимир Большаковлэн «Галерея русской исторической живописи» книгаез понна; – «Лучшее литературно-художественное издание» – Рязаньысь Горький нимо тодосъя областной универсальной библиотека, «Литературная Рязанщина: российское звучание» куинь томъем издание понна; – «Лучшее издание для детей и юношества» – Якутиысь «Айар» книгапоттонни, «Чем хороши еноты» книга (0+) понна; – «Лучшая книга о малой родине» – «Удмуртия» книгапоттонни, «Зов языческих предков» книга (6+) понна; – «Лучшее краеведческое издание» – Ярославльысь «Медиарост» арт-холдинг, «Белгородская черта» книга (0+) понна; – «Лучшее издание на языках народов России» – «Удмуртия» книгапоттонни, «Традиционная удмуртская свадьба» книга (12+) понна; – «Лучшее библиотечное издание» – Рязаньысь Горький нимо тодосъя областной универсальной библиотека, «Библиотека Головниных» книга понна. Жюрилэн ёзчиосыз вань номинациосын вормисьёс пӧлысь «Арлэсь книгазэ» бырйизы. Туэ валтӥсь кузьым Екатеринбурге кошкиз. Сое «Две реки. Сергей Лугинин. Резьба по кости» книгаез понна Сергей Симаков басьтӥз. «П. И. Чайковскийлэн вордскем шаераз арлэн книгаез» III фестиваль-вожвылъяськонлэн пӧртэм номинациосызъя дипломъёс Удмуртиысь 10 изданиослы сётӥзы. Соос пӧлын «Удмуртия» книгапоттоннилэн «Удмуртия от А до Я» (6+), Йӧскалык прессалэн юртэзлэн «Сю сюрес», Иван Рысинлэн «Атлас Удмуртской Республики», Вячеслав Ар-Сергилэн но Рафаил Дюкинлэн «Вортча мадьёс», Вера Пантелеевалэн «Интыысь дыр» книгаоссы но мукетъёсыз. Удмуртиысь Печатья но калыке ивортодэт вӧлмытонъя агентствоен кивалтӥсь Александр Валов пусйиз, книга, ивортодэт вӧлмытон ёзсӧзнэтын воштӥськонъёс, ивортодэт технологиослэн даурзы шоры учкытэк, улэп но азинскись луэ шуыса. Книга поттӥсьёс, сое дасясьёс, гожтӥсьёс арысь аре быгатонлыкъёссэс будэто.  « Конкурслэн нырысетӥ араз троссэ дипломъёсты Удмуртиысь книгапоттонниос басьтӥзы вал ке, кылем арын но туэ кузьымъёсты мукет улосвылъёсысь но трос издательствоос нуо ини. <…> Оскисько, арысь аре пыриськисьёслэн лыдзы но, устолыксы но будоз гинэ но, куке но фестивалямы Россиысь вань улосвылъёс пыриськыны мылкыд карозы » Александр Валов, Удмуртиысь Печатья но калыке ивортодэт вӧлмытонъя агентствоен кивалтӥсь Александр Валов пусйиз, агентство ас азяз элькунысь книга поттӥсьёслы коммерци амалъёсын но, кун луонлыкъёсын но юрттыны ужпум пуктэ шуыса. Тодэ вайытом, фестиваль-вожвылъяськон «П. И. Чайковскийлэн шаераз» фестиваль улсын ортчиз. Со улсын та нуналъёсы пӧртэм ужрадъёс ортчозы. Озьы ик Ижкаре тодмо артистъёс Сергей Горобченко но Юрий Назаров вуозы. Тегъёс: Ижкар Удмуртия книгаос книгапоттонни Литература вожвылъяськон Чайковский  